Polisieman ontvoer, vermoor glo verdagteArgieffoto (Foto: SAPD/Facebook) Die onafhanklike polisie‑ondersoekdirektoraat (Opod) ondersoek ŉ saak van ontvoering en moord wat verlede maand teen ŉ polisiebeampte van die Mariannhill-polisiestasie in KwaZulu-Natal aanhangig gemaak is. Lizzy Suping, woordvoerder van Opod, sê die betrokke sersant is op 8 September in hegtenis geneem nadat hy glo ŉ verdagte in Dassenhoek, Mariannhill, ontvoer en daarna vermoor het. “Opod se ondersoek het tot die ontdekking van die oorledene se liggaam gelei. Die liggaam is onder ŉ stormwaterpyp naby Camperdown-nedersetting gevind,” sê Suping. Opod is deur die KwaZulu-Natalse polisie se soek-en-reddingseenheid, honde-eenheid en nasionale intervensie-eenheid bygestaan. “Die verdagte wat dood is, is na bewering op 21 Augustus deur die beskuldigde vir ondervraging ingeneem en het nooit teruggekeer huis toe nie.” Die beskuldigde word by die Pinetown-polisieselle aangehou en sal na verwagting Maandag in die Pinetown-landdroshof verskyn. Opod se ondersoek gaan voort met die moontlikheid van nog inhegtenisnemings.